Anga ma Obedo Kabaka me Ker pa Lubanga?
Lubanga oweko luco Baibul mapol gumiyo ngec ma twero konyowa me ngeyo Ngat ma bidoko Laloc me Ker pa Lubanga. Laloc meno bibedo ngat ma
Lubanga aye ma oyero. “An dong atyeko keto kabakana . . . Abimiyi lurok me bedo ginaleyani, ki lobo ducu bene bibedo meri.”—Jabuli 2:6, 8.
Lakwar Kabaka Daudi. “Gityeko nywalo botwa latin, gimiyo botwa latin laco . . . Dong medde me locce ki kuc ma bia iye ka gikke bibedo pe, i wi komker pa Daudi, ki i wi kerre, me mokone ocung matek ki gwokone wek pe opoti.”—Icaya 9:6, 7.
Kinywalo i Beterekem. “Ento in, Beterekem . . . , dano ma bibedo laloc i Icrael bibino pi an kun a ki i in . . . En bibedo dit nio i agik me lobo.”—Mika 5:2, 4.
Dano gukwere dok guneke. “Dano gicaye, ma pe waparo pire wacel. . . . Yam gicobe pi balwa, giketo ret i kome pi timwa marac.”—Icaya 53:3, 5.
Kicero ki i kin jo muto ci kimine deyo madwong. “In pe ibitenya ata i lobo pa jo muto, pe ibiweko danoni ma geni donyo i bur lyel. . . . I tung cingi lacuc tye iye gin ma yomo cwiny dano nakanaka.”—Jabuli 16:10, 11.
Pingo Yecu Kricito Aye Opore?
I tekwaro pa dano, tye ngat acel keken ma opore me bedo Laloc, dok ngat meno obedo Yecu Kricito. Ki lok ada, lamalaika otito ki Maliam, min Yecu ni: “Lubanga bimiye komker pa kwarone Daudi. . . . Kerre pe bigik.”—Luka 1:31-33.
Yecu pe odoko laloc i lobo kany. Me ka meno, en biloyo dano ki i polo macalo Kabaka me Ker pa Lubanga. Gin ango ma weko en bedo Laloc mupore? Nen kong jami ma Yecu otimo i kare ma en tye i lobo.
Yecu onongo paro pi dano. Yecu okonyo co ki mon, jo matino ki jo muteggi, labongo paro pi rwomgi. (Matayo 9:36; Marako 10:16) I kare ma ladobo mo olege ni: “Ka imito, itwero lonyo koma,” kica omako Yecu ci ocango ladobo man.—Marako 1:40-42.
Yecu opwonyowa kit me yomo cwiny Lubanga. En owaco ni: “Pe wutwero tic pi Lubanga ka dok wutiyo pi lim bene.” En bene owaco ni omyero water jo mukene kit ma wan wamito ni guterwa kwede—cik man pud dong pire tek ya! Medo i kom meno, en onyuto ni Lubanga tye ki miti pe i kom gin ma watimo keken ento wa i kom tamwa kacel ki kit ma wawinyo kwede. Pi meno, wek wayom cwiny Lubanga, omyero wagwokke adada ki gin ma watamo i cwinywa. (Matayo 5:28; 6:24; 7:12) Yecu otito bene ni wek wabed ki yomcwiny me ada, omyero wapwony gin ma Lubanga mito ni watim dok watimgi.—Luka 11:28.
Yecu opwonywa kit me nyuto mar bot jo mukene. Lok ki tic pa Yecu onongo tye ki teko dok ogudo cwiny jo ma winye. Baibul tito ni: “Lwak guuro kit pwonnye matek, pien opwonyogi calo ngat ma tye ki twero.” (Matayo 7:28, 29) En opwonyogi ni: “Wumar lukworwu.” En bene olego wa pi jo ma guweko kineke ni: “Aba, wayi tim kica botgi, pien pe gingeyo gin ma gitye ka tiyone.”—Matayo 5:44; Luka 23:34.
Yecu opore adada me bedo Laloc me lobo-ni ma konyo dano dok lakica. Ento en bicako loc awene?
mri_Latn luo_Latn luo_Latn luo_Latn vec_Latn luo_Latn luo_Latn dik_Latn luo_Latn luo_Latn luo_Latn luo_Latn luo_Latn luo_Latn